b'\n_START_ARTICLE_\nBernard Cazeneuve\n_START_SECTION_\nUra\n_START_PARAGRAPH_\nBernard Cazeneuve syntyi Senlisiss\xc3\xa4 vuonna 1963. H\xc3\xa4n opiskeli Bordeaux\xe2\x80\x99n politiikan tutkimuksen instituutissa ja aloitti uransa Banque populairen lakimiehen\xc3\xa4. Sen j\xc3\xa4lkeen h\xc3\xa4n toimi eri ministeri\xc3\xb6iden teknisen\xc3\xa4 asiantuntijana._NEWLINE_Vuonna 1994 Cazeneuve valittiin Manchen departementin yleisneuvostoon ja seuraavana vuonna Octevillen kaupungin pormestariksi. Octevillen pormestarina h\xc3\xa4n oli vuoteen 2000, ja siit\xc3\xa4 h\xc3\xa4n jatkoi 2001\xe2\x80\x932012 yhdistetyn Cherbourg-Octevillen kaupungin pormestarina._NEWLINE_Cazeneuve valittiin 1997 Manchesta Ranskan parlamenttiin, mutta h\xc3\xa4n menetti paikkansa vuoden 2002 vaaleissa. Vuodet 2004\xe2\x80\x932008 Cazeneuve toimi Cherbourgin kaupungin yhteisty\xc3\xb6elimen varapresidenttin\xc3\xa4 ja vuodet 2004\xe2\x80\x932007 Ala-Normandian alueneuvoston varapresidenttin\xc3\xa4. Cherbougin yhteisty\xc3\xb6elimen presidenttin\xc3\xa4 h\xc3\xa4n oli 2008\xe2\x80\x932012._NEWLINE_Cazeneuve valittiin uudelleen parlamenttiin vuonna 2007. H\xc3\xa4n j\xc3\xa4tti Cherbourg-Octevillen pormestarin teht\xc3\xa4v\xc3\xa4t kes\xc3\xa4kuussa 2012, kun h\xc3\xa4net nimitettiin Eurooppa-asioista vastaavaksi ministeriksi. Kun Manuel Vallsista tuli Ranskan p\xc3\xa4\xc3\xa4ministeri kev\xc3\xa4\xc3\xa4ll\xc3\xa4 2014, Cazeneuve sai paikan uuden hallituksen sis\xc3\xa4ministerin\xc3\xa4. Valls ilmoitti joulukuussa 2016 pyrkiv\xc3\xa4ns\xc3\xa4 sosialistien ehdokkaaksi vuoden 2017 presidentinvaaleihin. Cazeneuve nostettiin p\xc3\xa4\xc3\xa4ministeriksi teht\xc3\xa4v\xc3\xa4n j\xc3\xa4tt\xc3\xa4neen Vallsin tilalle. Cazeneuven on tarkoitus toimia p\xc3\xa4\xc3\xa4ministerin\xc3\xa4 vuoden 2017 parlamenttivaaleihin saakka.'